Traagheid met akkreditasie van private verpleegkolleges wek kommer(Foto: pixabay) Solidariteit se beroepsgilde vir verpleegkundiges het opnuut sy kommer uitgespreek oor die gesloer met akkreditasie van private verpleegkolleges. Dit volg ná ŉ gesamentlike verklaring wat deur die departemente van gesondheid en hoër onderwys uitgereik is dat openbare verpleegkolleges van Januarie 2020 toegelaat word om die nuwe verpleegkwalifikasies aan te bied. Maroela Media het vroeër berig die direkteur-generaal van gesondheid, Precious Matsoso, asook die minister van gesondheid, dr. Zweli Mkhize, het die versekering gegee dat diegene wat aanstaande jaar verpleegkunde wil gaan studeer en keuring daarvoor kry, dit sal kan doen. Matsoso het ook gesê drie universiteite asook alle [openbare] verpleegkolleges is reeds geakkrediteer om kursusse kragtens die nuwe regulasies aan te bied en sewe universiteite se aansoeke is hangende. Hennie Bierman, hoof van Solidariteit Beroepsgildes, het gesê die toelating is ŉ stap in die regte rigting, maar dat dit betreurenswaardig is dat dit nóú eers gedoen is. Hy meen daar hang reeds ŉ swaard oor verpleegkunde as beroep. “Verpleegkundiges is oorwerk en onderbetaal. Die afgelope paar jaar het geen private instelling goedkeuring ontvang om opleiding in sekere vakke van verpleegkunde aan te bied nie, terwyl huidige verpleegkolleges onder druk is om aan die vereistes van die nuwe kwalifikasies te voldoen. Openbare kolleges gaan nie die mas alleen opkom nie,” het Bierman gesê. Solidariteit het verlede jaar ŉ verslag uitgereik oor die ernstige verpleegpersoneeltekorte in Suid-Afrika wat ŉ direkte uitwerking het op die gehalte van gesondheidsorg in die land. “Meer moet gedoen word om hierdie krisis te hanteer. Ons eis dat die akkreditasie van private verpleegopleidingsinstellings nou ook dringend aandag kry. Die departement van gesondheid en die departement van hoër onderwys, asook die verpleegstersraad het tot dusver onverantwoordelik opgetree deur hierdie krisis so lank te laat voortsleep,” het Bierman gesê.